ಮರಾಠರ ಇತಿಹಾಸ ಭಾರತದ ಪುಣ್ಯ ನೆಲದಲ್ಲಿ ದೊಡ್ಡ ಹಿರಿಮೆ ಸಾಧಿಸಿದೆ: ಮಾಜಿ ಸಿಎಂ ಯಡಿಯೂರಪ್ಪ ಬೆಂಗಳೂರು: ನಾನು, ಬೊಮ್ಮಾಯಿ ಸಿಎಂ ಆಗಲು ಮರಾಠಿಗರೂ ಕಾರಣ ಎಂದು ಮಾಜಿ ಸಿಎಂ ಬಿ ಎಸ್ ಯಡಿಯೂರಪ್ಪ ಹೇಳಿದ್ದಾರೆ. ಬೆಂಗಳೂರು ಅರಮನೆ ಮೈದಾನದಲ್ಲಿ ಮಾತನಾಡಿದ ಅವರು, ಮರಾಠರ ಇತಿಹಾಸ ಭಾರತದ ಪುಣ್ಯ ನೆಲದಲ್ಲಿ ದೊಡ್ಡ ಹಿರಿಮೆ ಸಾಧಿಸಿದೆ. ಇವತ್ತೇನಾದರೂ ನಾನು ಹಾಗೂ ಬೊಮ್ಮಾಯಿ ಅವರು ಮುಖ್ಯಮಂತ್ರಿಯಾಗಿದ್ದರೆ ಅದಕ್ಕೆ ಮರಾಠ ಸಮುದಾಯದ ಬೆಂಬಲ ಕಾರಣ. ನಮ್ಮ ಧರ್ಮ, ಸಂಸ್ಕೃತಿ, ಪರಂಪರೆ ಆಚಾರವಿಚಾರಗಳು ಈ ಸಮಾಜದಿಂದ ಗೌರವ ಸ್ಥಾನ ಪಡೆದಿವೆ. ಹಿಂದೂ ಸಮಾಜ ಸ್ಥಾಪಿಸುವ ಕನಸನ್ನ ಕಂಡವರು ಛತ್ರಪತಿ ಶಿವಾಜಿಯವರು, ಹೀಗಾಗಿ ಅವರು ಎಲ್ಲಾ ಸಮುದಾಯಗಳ ರಾಷ್ಟ್ರ ನಾಯಕರಾಗಿದ್ದಾರೆ ಎಂದು ತಿಳಿಸಿದರು. ಶಿವಾಜಿ ಮಹಾರಾಜರ ಹೆಸರಿನಲ್ಲಿ ಏನೇನು ಆಗಬೇಕು ಅನ್ನೋ ಮನವಿ ಸಲ್ಲಿಸಿದ್ದೇವೋ ಅದನ್ನ ಸರ್ಕಾರದ ಕರ್ತವ್ಯ ಅಂತಾ ಭಾವಿಸಿದ್ದೇನೆ. ಅದನ್ನ ಕಾರ್ಯರೂಪರಕ್ಕೆ ತರಲು ಸಿಎಂ ಹಾಗೂ ಸಚಿವರು ಪ್ರಾಮಾಣಿಕ ಪ್ರಯತ್ನ ಮಾಡುತ್ತಾರೆ. ಮರಾಠ ಸಮುದಾಯವನ್ನ 3ಬಿಯಿಂದ 2ಎಗೆ ಸೇರಿಸಲು ಸಿಎಂ ಹಿಂದುಳಿದ ಆಯೋಗಕ್ಕೆ ಶಿಫಾರಸ್ಸು ಮಾಡ್ತಾರೆ. ನೀವು ಹೋರಾಟ ಮಾಡುವುದಕ್ಕೆ ಅವಕಾಶ ಕೊಡುವುದಿಲ್ಲ, ನಿಮ್ಮ ವಿನಂತಿ ಏನಿದೆ ಅದನ್ನ ಕಾರ್ಯರೂಪಕ್ಕೆ ತರುವ ಪ್ರಾಮಾಣಿಕ ಪ್ರಯತ್ನವನ್ನ ನಾವೂ ಮಾಡುತ್ತೇವೆ ಎಂದು ಮಾಜಿ ಸಿಎಂ ಬಿಎಸ್ವೈ ಭರವಸೆ ನೀಡಿದರು.